Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 103/13)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel napjától számított három hónapon belül tehető meg.

EGYSÉGES DOKUMENTUM

„ŐRSÉGI TÖKMAGOLAJ”

EU-szám: PGI-HU-02482 – 2018.9.12.

OEM ( ) OFJ (X)

1. Elnevezés (OEM vagy OFJ)

„Őrségi tökmagolaj”

2. Tagállam vagy harmadik ország

Magyarország

3. A mezőgazdasági termék vagy élelmiszer leírása

3.1. A termék típusa

1.5. osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

Az „Őrségi tökmagolaj” olyan finomítatlan növényi olaj, melyet a kifejezetten olajsajtolás céljára termesztett tök (Cucurbita pepo L.) pirított magjaiból sajtolnak.

Tiszta, kizárólag csak tökmagból sajtolt tökmagolaj, minden egyéb anyagtól mentes. Kifejezetten karakteres, idegen illattól, íztől mentes, viszkózus folyadék. Íze telt, selymes, fűszeres, dióra emlékeztető. Színe nagyon sötétzöld.

Zsírtartalmának jelentős része többszörösen telítetlen zsírsav.

Fizikai és kémiai jellemzők:

Többszörösen telítetlen zsírsavtartalom: legalább 55 %

Szappantartalom: legfeljebb 0,005 % (m/m)

Savszám: legfeljebb 4,0 mg KOH/g étolaj

Peroxidszám: legfeljebb 10,0 mekv.aktiv O2/kg étolaj

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

Alapanyag-tárolás, -előkészítés

Darálás

Dagasztás

Pirítás

Sajtolás

Pihentetés, ülepítés

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

Az „Őrségi tökmagolaj” előállítását az alábbiakban felsorolt települések közigazgatási határain belül végzik:

Bajánsenye, Csákánydoroszló, Csörötnek, Döbörhegy, Felsőjánosfa, Felsőmarác, Halogy, Hegyhátszentjakab, Hegyhátszentmárton, Ispánk, Ivánc, Kercaszomor, Kerkáskápolna, Kisrákos, Kondorfa, Körmend, Magyarszombatfa, Molnaszecsőd, Nádasd, Nagymizdó, Nagyrákos, Őrimagyarósd, Őriszentpéter, Pankasz, Rábagyarmat, Rádócköldek, Szaknyér, Szalafő, Szarvaskend, Szatta, Szentgotthárd, Szőce, Velemér, Viszák.

5. Kapcsolat a földrajzi területtel

Az „Őrségi tökmagolaj” és a földrajzi terület közötti kapcsolat a termék hírnevén és egyéb jellemzőin alapul.

A történelmi Őrség falvaiban közel száz éves hagyományra tekint vissza az olajtök termesztése, és annak magjából a tökmagolaj sajtolása. A tökmagolaj felhasználása, fogyasztása hozzátartozott a mindennapi élethez:

„Szeretik ezt az olajat azon frissiben, amint a tűzön fő, kimártogatni. Egyébként, amint már írtuk: salátára, káposztára, krumplira, borsura, vöröshagymára, uborkára kerül s még pogácsát is sütnek vele. Más étolaj, hacsak nem nagyritkán napraforgómagból, aligha fordul meg az őrségi konyhán…”(Kardos, László: Az őrség népi táplálkozása. Budapest, 1943, 90–91. o.).

A hagyományos „Őrségi tökmagolaj” elkészítésének módja napjainkig megőrződött. A majdnem minden konyhakert végében ültetett olajtök a családi gazdaságok szerves részét képezte. Néprajzi adatok szerint az 1900-as évek elején a házi olajsajtolás bevett szokás volt az Őrségben.

A kisüzemi olajütés az 1980-as évektől ismét lendületbe jött, és már egyre több helyen végezték. A Szabad Föld 1984. március 10-i számában számolt be arról, hogy „Megkezdték az őrségi falvakban a hagyományos télvégi elfoglaltságnak számító tökmagolaj-készítést. Az étvágyjavító, emésztési panaszokra gyógyszerként is használatos olaj kereslete az utóbbi években olyan nagy mértekben megnövekedett, hogy ismét sorra üzembe helyezik a falvakban a tíz-tizenöt esztendővel ezelőtt leállított sajtolókat, az úgynevezett olajütőket. Korábban minden család csak saját szükségletre készített olajat, napjainkban viszont egyre többet el is adnak belőle. A TSZKER vásárolja fel, jórészt exportra.” Ezt erősíti meg Selmeczi Kovács Attila 1992-es tanulmánya is: „A múlt század végétől a Nyugat-Dunántúlon elszaporodó tökmagolaj-készítő kisműhelyek viszont a tradicionális zúzóeszközök helyett háziiparilag előállított különböző darálókat használtak, melyek lényegesen termelékenyebbek voltak. A megfelelően összetört vagy ledarált maglisztet gyúrással teszik alkalmassá a hevítésre. Pl. a nyugat-dunántúli Őrségben és Hetesben, ahol napjainkban is foglalkoznak háziipari szinten tökmagolaj-készítéssel, 6 kg tökmagdarához egy liter forró vizet adagolnak folyamatos gyúrás közben. Ennek eredményeképpen lágy, pépszerű masszát kapnak, amiből az olajprés befogadóképességének megfelelő mennyiségű adagot pirítanak egyszerre. A pirítást állandó keverés közben végzik, melynek optimális mértékét tapasztalatból állapítják meg.” (Selmeczi Kovács Attila: Az olajsütés. A nyersanyag és a technológia kapcsolata. In: Néprajzi értesítő, 74. évfolyam, 1992, 75–89. o.).

Az „Őrségi tökmagolaj” hírnevének alapja a kiváló érzékszervi tulajdonsága, melyet a speciális, hagyományos technológia biztosít. Nagyon fontos a többéves tapasztalat, szakértelem, illetve a megfelelő gép és serpenyő azért, hogy igazán finom és prémium olajat nyerhessenek ki az értékes magokból. Az Őrségben alkalmazott tökmagolaj-előállítási technológiának köszönhetően az „Őrségi tökmagolaj” íze intenzívebb, aromásabb lesz, mint a szokványos, hideg sajtolási technológiával készült tökmagolajé. A pirítás alacsonyabb hőfokon, de hosszabban tartó melegítéssel történik, ennek hatására az „Őrségi tökmagolaj” selymes, fűszeres, dióra emlékeztető különleges ízvilággal rendelkezik.

A gasztronómia világában éppen ezért kiemelt jelentőséggel bír az „Őrségi tökmagolaj”. 2016-ban a „Magyarország Tortája” díjat az országos verseny szakmai zsűrije az „Őrség Zöld Aranya” elnevezésű tortának ítélte, amelynek tésztája Őrségi tökmagolaj felhasználásával készült, tetejét pedig Őrségi tökmagolajos tükörzselé fedi. Az „Őrség Zöld Aranya” torta azóta az ország legjobb cukrászdáinak választékában állandóan szereplő, a fogyasztók körében igen népszerű termék.

Az „Őrségi tökmagolaj” egyre népszerűbb a fogyasztóközönség és a turisták számára is. Az „Őrségi tökmagolaj” előállításának hagyományos módját mutatta be a magyar köztelevízió 2011. évi Gasztroangyal című műsorsorozatának egy órás különadása.

Az „Őrségi tökmagolaj” hírneve a határon túl is ismert, ezt igazolja a 2019. évi 2. Nemzetközi Tökmagolaj Kiállításon elért ezüstérem. Igazi márkaképző tényezővé vált az elmúlt évtizedekben.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://gi.kormany.hu/foldrajzi-arujelzok

(1) HL L 343., 2012.12.14., 1. o.